Skrifað undir samning um ULM 2020 á Selfossi Gísli , Haukur og Guðríður ásamt fulltrúum keppenda frá HSK . sunnlenska.is / Guðmundur Karl Fulltrúar Héraðssambandsins Skarphéðins , Sveitarfélagsins Árborgar og Ungmennafélags Íslands skrifuðu í kvöld undir samning um Unglingalandsmót UMFÍ sem haldið verður á Selfossi um verslunarmannahelgina árið 2020 . Undirritunin fór fram í íþróttahúsinu Iðu í leikhléi á leik Selfoss og FH í úrvalsdeild karla í handbolta . Það voru þau Gísli Halldór Halldórsson , bæjarstjóri , Haukur Valtýsson , formaður UMFÍ og Guðríður Aadnegard , formaður HSK , sem skrifuðu undir samninginn . Unglingalandsmót UMFÍ hefur verið haldið frá árinu 1992 og verður þetta í annað sinn sem það verður haldið á Selfossi . Mótið er vímulaus fjölskylduhátíð þar sem 11 - 18 ára börn og ungmenni reyna með sér í fjölmörgum íþróttagreinum . Ávallt er fjöldi viðburða í boði fyrir alla fjölskylduna og mótið orðið einn af helstu árlegum viðburðum fjölskyldunnar um hverja verslunarmannahelgi .